Document ID: 32014R0378

UREDBA (EU) br. 378/2014 EUROPSKOG PARLAMENTA I VIJEĆA
od 3. travnja 2014.
o izmjeni Uredbe (EZ) br. 1166/2008 u pogledu financijskog okvira za razdoblje od 2014. do 2018.
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 338. stavak 1.,
uzimajući u obzir prijedlog Europske komisije,
nakon prosljeđivanja nacrta zakonodavnog akta nacionalnim parlamentima,
u skladu s redovnim zakonodavnim postupkom (1),
budući da:
(1)
Uredbom (EZ) br. 1166/2008 Europskog parlamenta i Vijeća (2) predviđa se da države članice trebaju provesti istraživanja o strukturi poljoprivrednih gospodarstava u 2010., 2013. i 2016. godini. Države članice od Unije trebaju primiti financijski doprinos u visini do najviše 75 % troška provedbe tih istraživanja, podložno utvrđenim maksimalnim iznosima.
(2)
Za provedbu istraživanja o strukturi poljoprivrednih gospodarstava i udovoljavanje zahtjevima Unije za informacijama, potrebna su znatna financijska sredstva država članica i Unije.
(3)
Uredbom (EZ) br. 1166/2008 bio je utvrđen financijski okvir za provedbu programa istraživanja, uključujući za upravljanje, održavanje i razvoj sustava baza podataka koje se koriste u Komisiji za obradu podataka dobivenih od država članica te utvrđen iznos za razdoblje od 2008. do 2013.
(4)
U skladu s. Uredbom (EZ) br. 1166/2008, iznos za razdoblje od 2014. do 2018. godine na prijedlog Komisije trebali bi odrediti tijelo nadležno za proračun i zakonodavno tijelo na temelju novog financijskog okvira za razdoblje koje započinje u 2014. godini.
(5)
Predloženim financijskim okvirom trebalo bi financirati samo provedbu istraživanja o strukturi poljoprivrednih gospodarstava u 2016. godini te s time povezanog upravljanja, održavanja i razvoja sustava baza podataka koje se koriste u Komisiji za obradu podataka dobivenih od država članica.
(6)
S obzirom na pristupanje Hrvatske i potrebu provedbe istraživanja o strukturi poljoprivrednih gospodarstava u toj državi članici u 2016. godini, trebalo bi utvrditi maksimalni doprinos Unije po pojedinom istraživanju za Hrvatsku, s obzirom na to da nije predviđen Aktom o pristupanju.
(7)
Provedeno je savjetovanje sa Stalnim odborom za poljoprivrednu statistiku.
(8)
Uredbu (EZ) br. 1166/2008 trebalo bi stoga na odgovarajući način izmijeniti,
DONIJELI SU OVU UREDBU:
Članak 1.
Uredba (EZ) br. 1166/2008 mijenja se kako slijedi:
1.
U članku 13. dodaje se sljedeći stavak:
„4.a Za istraživanje o strukturi poljoprivrednih gospodarstava u 2016. godini maksimalni iznos za Hrvatsku iznosi 500 000 EUR.”
2.
Članak 14. mijenja se kako slijedi:
(a)
stavak 2. zamjenjuje se sljedećim:
„2. Financijski okvir za provedbu istraživanja o strukturi poljoprivrednih gospodarstava u 2016. godini, uključujući izdvajanja potrebna za upravljanje, održavanje i razvoj sustava baza podataka koje se koriste u Komisiji za obradu podataka dobivenih od država članica, u skladu s ovom Uredbom, iznosi 20 650 000 EUR za razdoblje od 2014. do 2018.”;
(b)
dodaje se sljedeći stavak.:
„4. Komisija provodi financijsku potporu Unije u skladu s Uredbom (EU, Euratom) br. 966/2012 Europskog parlamenta i Vijeća (3).
(3) Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).”" 						
3.
Umeće se sljedeći članak:
„Članak 14.a
Zaštita financijskih interesa Unije
1. Komisija poduzima odgovarajuće mjere kako bi se pri provedbi djelatnosti financiranih u skladu s ovom Uredbom zaštitili financijski interesi Unije primjenom preventivnih mjera protiv prijevare, korupcije i drugih nezakonitih djelatnosti, putem učinkovitih provjera i, u slučaju otkrića nepravilnosti, putem povrata pogrešno uplaćenih iznosa te, ako je potrebno, određivanjem učinkovitih, proporcionalnih i odvraćajućih sankcija.
2. Komisija ili njezini predstavnici i Revizorski sud ovlašteni su obavljati reviziju, na temelju dokumenata i na terenu, svih korisnika bespovratnih sredstava, izvođača i podizvođača koji su primili sredstva Unije u okviru programa.
Europski ured za borbu protiv prijevara (OLAF) može obavljati provjere i inspekcije na terenu gospodarskih subjekata izravno ili neizravno povezanih s takvim financiranjem u skladu s postupcima utvrđenima u Uredbi Vijeća (Euratom, EZ) br. 2185/96 (4) s ciljem utvrđivanja je li došlo do prijevare, korupcije ili neka druge nezakonite djelatnosti koja utječe na financijske interese Unije u vezi sa sporazumom o bespovratnim sredstvima ili odlukom o bespovratnim sredstvima ili ugovorom o financijskim sredstvima Unije.
Ne dovodeći u pitanje prvi i drugi podstavak, sporazumima o suradnji s trećim zemljama i međunarodnim organizacijama, sporazumima o bespovratnim sredstvima, odlukama o bespovratnim sredstvima te ugovorima koji proizlaze iz provedbe ove Uredbe izričito se ovlašćuje Komisiju, Revizorski sud i OLAF da provode takve revizije te provjere i inspekcije na terenu.
(4) Uredba Vijeća (Euratom, EZ) br. 2185/96 od 11. studenog 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica i ostalih nepravilnosti (SL L 292, 15.11.1996., str. 2.).”" 						
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. travnja 2014.

Labels: 15
19
6